**Ozelenitev varovalnih pasov vzdolž vodnih tokov z dovoljenimi rastlinami**

V skladu z veljavno uredbo o pogojenosti bo v prihajajočih jesenski dneh za vse, ki imate svoje površine ob vodotokih in osuševalnih jarkih širših od 2 m, čas za ozelenitev varovalnih pasov z dovoljenimi rastlinami novost, s katero boste kmetovalci izpolnili predpisane zahteve in tako poskrbeli za varovanje površinskih voda. Ob tem naj poudarimo, da morajo varovalne pasove ob vodotokih, v okviru Skupne kmetijske politike, vzpostaviti vse države članice.

Pri vzpostavitvi varovalnih pasov morate kmetovalci poiskati svoji njivski površini in vodotoku primerno rešitev, kaj, kdaj in na kakšen način posejati. V varovalni pas seveda lahko upoštevate obstoječo zarast grmovja in drevja ali obstoječe zatravljene kolovozne poti ob vodotoku ter k temu le še dodate manjkajočo širino ozelenjenega pasu do zahtevanih 3, 5 ali 15 metrov, odvisno od vodotoka.

Za vse kmetovalce, ki obdelujete njivske površine ob vodotokih, je še posebej pomembno, da poznate zahteve dobrega kmetijsko okoljskega pogoja št. 4 (DKOP4), ki govori o vzpostavitvi varovalnih pasov vzdolž vodnih tokov po vsej Sloveniji:

* Oranje v varovalnem pasu je prepovedano, dovoljena je površinska obdelava zaradi vzdrževanja varovalnega pasu (priprava zemljišča za setev dovoljenih posevkov, košnja, mulčenje ali paša).
* V skladu z Zakonom o vodah morajo biti vzpostavljena priobalna zemljišča, ki so za namen tega standarda DKOP4 varovalni pasovi in sicer v širini 15 m ob vodah 1. reda ter v širini 5 m ob vodah 2. reda.
* Varovalni pasovi v širini 3 m morajo biti vzpostavljeni tudi ob osuševalnih jarkih širših od 2 m.
* **Varovalni pas je lahko zaraščen s travo, travnimi mešanicami, deteljami, lucernami, travno deteljnimi mešanicami, deteljno travnimi mešanicami, samoniklimi rastlinami, grmovjem ali drevesi.**
* Znotraj varovalnih pasov je prepovedano gnojenje z organskimi in mineralnimi gnojili, kar ne velja za iztrebljanje živali na pašnikih med pašo.
* Znotraj varovalnih pasov je prepovedano uporabljati FFS (velja že od leta 2002).
* Znotraj varovalnih pasov je prepovedano tudi odlaganje organskih gnojil.
* Paša živine na varovalnih pasovih se lahko izvaja brez poseganja v strukturo vodnih teles. Znotraj varovalnih pasov se izvaja napajanje živine v vodotokih na za to določenih mestih in na kontroliran način, brez pretiranih znakov poškodbe zemljišča. Živino napajamo na kontroliran način v več manjših skupinah. Živali na paši v varovalnem pasu ne smemo dokrmljevati.

Zahtevano poraščenost varovalnega pasu z dovoljenimi rastlinami navedenimi v 4. alineji prejšnjega odstavka, je potrebno vzpostaviti čim prej, saj se bo od januarja 2024 neizpolnjevanje te zahteve sankcioniralo z znižanjem plačil (neposrednih plačil, KOPOP, EK, DŽ, OMD, lokalne pasme in sorte, biotično varstvo rastlin in Natura 2000 plačil). V praksi to pomeni, da je potrebno varovalne pasove zasejati že po spravilu poljščin, poleti in jeseni 2023, da bodo rastline dobro vzkalile in bo pas ozelenel do zime.

**Kaj je nujno potrebno upoštevati?**

Prva možnost zatravite varovalnega pasu je bila v žitnih strniščih ob vodotokih, tudi na njivah, kjer ste po spravilu žit sejali neprezime ali prezimne dosevke. Vendar pozor: Če leži njiva s strniščem tik ob vodotoku, ne smete povsem do vodotoka posejati npr. krmne križnice, ampak lahko v varovalni pas sejete le dovoljene rastline: travo, travne mešanice, detelje, lucerno, travno deteljne in deteljno travne mešanice, ki bodo rastline za ozelenjen varovalni pas tudi po koncu zime v pomladi 2024. Naslednja priložnost za setev varovalnega pasu je sedaj v jeseni, po spravilu pozno poletnih in jesenskih posevkov, npr. koruze (za zrno in silažo), krompirja, ajde, oljnih buč, ... Pri tem morate NUJNO upoštevati prepoved oranja v varovalnem pasu in tla pripraviti za setev le s plitvo - površinsko obdelavo tal. Le tako boste varovalni pas uredili v skladu s predpisi in se izognili sankcijam. Rastline, ki jih boste posejali vanj, morajo namreč do zime vzkaliti, tako da bo pas ozelenjen in pripravljen na prezimitev.

Setev varovalnih pasov lahko izvedete s sejalnicami za direktno setev, s sejalnicami priključenimi na stroje za plitvo obdelavo tal, v prihodnosti pa tudi iz zraka s pomočjo dronov. Seveda je pomembno, da semena posejete v skladu s priporočeno količino na enoto površine (v kg/ha), zato upoštevajte priporočene setvene norme in specifične poljske pogoje (npr. suha, (pre)vlažna tla), da bo vložen trud priprave in setve poplačan s pravočasno ozelenjenim varovalnim pasom.

Pri vzpostavitvi zatravljenih varovalnih pasov je potrebno upoštevati tudi dostopnost na pas, še posebej ob vodotokih 1. reda, kjer mora biti pas širok 15 m in boste lahko posejane dovoljene kmetijske rastline (TDM, DTM, trave, lucerno…) uporabljali tudi za krmo živali. Dostopnost na varovalni pas s kmetijskimi stroji bo ključnega pomena tudi za vzdrževanje pasu, saj mora biti tudi varovalni pas obdelan v skladu z dobro kmetijsko prakso. Prav s košnjo boste namreč preprečevali rast in širjenje invazivnih rastlinskih vrst (zlate rozge, japonskega dresnika ipd.)

Z varovalnimi pasovi, ki so pomembna zaščita pred površinskim zanosom onesnažil iz kmetijskih površin v površinske vode, se ukvarjamo tudi v projektu EIP Oblikovanje trajnostnih kmetijskih praks na priobalnih zemljiščih površinskih voda. Namen tega projekta EIP je predlagati trajnostne kmetijske prakse na priobalnih pasovih površinskih voda, za zagotavljanje dobre kakovosti vode v vodotokih in posledično vodonosnikih.

Igor Škerbot, svetovalec specialist za področje zelenjadarstva, okrasnih rastlin, poljedelstva in

Vesna Čuček, vodja Oddelka za kmetijski svetovanje

KGZS Zavod CE